TVT โตเด่นท่ามกลางสงครามทีวีดิจิตอล เซียนหุ้นแนะซื้อชูเป้า 3.44 บ.
TVT โตเด่นท่ามกลางสงครามทีวีดิจิตอล บล.ทรีนีตี้ แนะซื้อชูเป้า 3.44 บ.คาดกำไรสุทธิปี 58 TVT จะทำได้ที่ 61 ล้านบาท เติบโต 78% จากช่วงเดียวกันของปีก่อน โดย ณ เวลา 10.31 น.อยู่ที่ 2.88 บาท ลบ 0.04 หรือ 1.37% มูลค่าการซื้อขาย 5.05 ล้านบาท
13 ก.ค. 2558

ผู้สื่อข่าวรายงานว่า ราคาหุ้น บริษัท ทีวี ธันเดอร์ จำกัด (มหาชน) หรือ TVT ณ เวลา 10.31 น.อยู่ที่ 2.88 บาท ลบ 0.04 หรือ 1.37% มูลค่าการซื้อขาย 5.05 ล้านบาท ขณะที่ดัชนีหุ้นไทยโดยรวมลบ 0.10%
บล.เมย์แบงก์ กิมเอ็ง แนะนำ “Trading Buy” TVT ราคาเป้าหมาย 3.26 บาท/หุ้น โดยมองว่า TVT อยู่ในฐานะผู้ผลิตคอนเทนต์ที่น่าจับตามองในสงครามทีวีดิจิตอลครั้งนี้  แม้ค่าโฆษณาทีวีดิจิตอลยังอยู่ในระดับต่ำ TVT เลือกรับรายได้จากการจ้างผลิตรายการ และรับผลดีจากอุปสงค์ช่องที่เพิ่มขึ้น ทำให้ TVT รับจ้างผลิตเป็น 14 รายการ เพิ่มขึ้นจากในอดีตที่ราว 6-7 รายการ
ด้านรายการที่เรตติ้งสูงและส่วนใหญ่ออกอากาศผ่านช่อง 3 เลือกรับรายได้จากค่าโฆษณา ด้วยหลายปัจจัยที่เอื้อต่อ TVT ทำให้คาดรายได้ปีนี้เติบโต 16% จากช่วงเดียวกันของปีก่อน อยู่ที่ 503 ล้านบาท แต่การเลิกผลิตรายการที่ไม่กำไรออกไป ทำให้อัตรากำไรขั้นต้นเพิ่มขึ้นเป็น 34.7% (จากปีก่อน 29.6%)
ส่วนกำไรสุทธิสำหรับปี 58 คาดว่า  TVT จะทำได้ที่ 61 ล้านบาท เติบโต 78% จากช่วงเดียวกันของปีก่อน และคาดจะสามารถเติบโตเฉลี่ยสูงถึง 37% CAGR ตลอด 3 ปีนี้ (2558-2560) จากอุปสงค์คอนเทนต์ที่เพิ่มขึ้น และเมื่อสตูดิโอจำนวน 3 แห่งเสร็จ ช่วยเพิ่มความสามารถผลิตรายการหนุนการเติบโตตั้งแต่ปี 2559 เป็นต้นไป นอกจากนี้ประเด็น M&amp;A เป็นอีก Upside ที่ยังไม่รวมอยู่ในประมาณการ
อย่างไรก็ดี แม้ราคาหุ้นที่ปรับตัวขึ้นแล้ว 46% จากราคา IPO ทำให้ราคาหุ้น ณ ปัจจุบันซื้อขายที่ PER15 อยู่ที่ระดับ 36.5 เท่า อย่างไรก็ตามประเมินว่าการแข่งขันที่สูงในอุตสาหกรรมทีวีดิจิตอล ยังเอื้อต่อผู้ผลิตคอนเทนต์ ผลประกอบการของ TVT มีทิศทางเชิงบวกและเติบโตได้เด่นกว่ากลุ่ม 
ด้านบล.ทรีนีตี้ แนะนำ “ซื้อ” ราคาเป้าหมาย 3.44 บาท/หุ้น คาดการร่วมทุน (Joint Venture) กับ Fremantle คาดได้ประโยชน์จากการรับจ้างผลิตรายการอย่างต่อเนื่อง เนื่องจาก Fremantle เป็นเจ้าของลิขสิทธิ์รายการที่มีความนิยมสูงหลายรายการ อีกทั้ง TVT มีแผนการเติบโตจากการ M&amp;A จากธุรกิจที่เกี่ยวเนื่องกันโดยอยู่ระหว่างเจรจา คาดใช้จากแหล่งเงินทุนหมุนเวียนในกิจการที่มี 150 ล้านบาท ได้ข้อสรุปช่วงไตรมาส 3 ถึง 4/58